PETARA, ANTU! • Kuasa Mistik Antu
TUSUN KE-22 BEPELASARKA penemu litericha, agama Monoteismse, Politeisme, Panteisme, Animisme enggau Sains Spiritual (Spiritual Science), kuasa dunya mistik tauka ‘alam ghaib’ dibagi ngagai tiga raban iya nya: i. Kuasa mistik Petara (God, Almighty, Tuhan, Allah Taala) ii. Kuasa mistik Antu (Dewa Dewi) iii. Kuasa mistik Antu (Sitan, Jin, Iblis, Sihir, enggau ti bukai). Ba Tusun Ke-21 nyin suba, aku mai kita mansik pasal kuasa Mistik Petara (God Almighty). Aku arapka pemacha udah nemu, ukai semua ga raban Antu tu jai tang taja iya manah kekadang sida nya pandai ngakal mensia.  Ba Tusun Ke-22, aku mai pemacha pulai ngagai gintir pansik pasal Kuasa Mistik Antu di bisi besangkut paut enggau kuasa mistik Petara (God Almighty). Uji peratika tibak cherita di baruh tu.               “Kitu dek. Bisi utai nyelai ba Lakai dia,” ku Billy Anak Lidom ngangauka aku ngena telefon ari Rh. Intai, Nanga Tada, Kanowit.               “Nyelai baka ni tu?” ku aku nimbal, agi sengah-sengah laban ti baru ngetu joging ba padang sekula.                “Bisi antu nikau orang enggau batu ba dua buah rumah ba Lakai dia.”               “Kemaya utai nya nyadi?”               “Antara pukul tiga enggau pukul enam lemai tu.”               “Eehhh….! Enda patut antu berani ayan siang hari baka nya.”               “Apuuu….! Nya alai, kitu dek enti deka meda. Pulai Aki Selin ari umai iya di Mapai tadi iya lalu nganjung seiku indai tuai orang ti dibai iya betambak ba umai iya tadi. Maya iya baru deka mulaika diri, enda mukai-mukai seigi batu mesai lengan terengkah ba pala iya. Iya malik gining-gining deka meda orang ti nikau iya nya. Enda lama udah nya, seigi buah pisang setengah mansau ga terengkah ba tubuh iya. Meda utai nyelai  baka nya iya pan nanya indai tuai orang ti dianjung iya tadi. Indai tuai orang nya madah, hari nya hari kedua antu beduan seduai mindai iya ba dua buah langkau nya. Jampat kitu dek….!” Panjai cherita bakih aku nya. Putus ngapa arus telefon iya. Lemai nya aku baru tembu joging. Aku madahka iya, enda ulih aku kin lemai nya.          Udah sembiang Missa hari minggu nya 13hb November 2011, aku pan bekejang ari Sibu Jaya. Datai din aku disambut bala mayuh ti udah lama nganti penatai aku. Sida deka enggau aku ngagai rumah orang nya mega. Datai ba dua buah langkau nya aku pan besembiang dalam ati minta lindung Petara (God Almighty). Udah nya aku pan besampi minta pemendar ari Antu, enti sida bisi ba endur nya. Udah nya aku pan ngambi gambar kin kia, ngichaka ulih nangkap gambar  Antu ti nikau sida dia, ku jaku.          “Peda dek batu ba tikai nya, aya,” ku indai orang ti empu langkau nya, enggau sabak-sabak sebana pedis ati dikeduan antu baka nya. “Batu nya mih kena iya nikau kami selemai-lemai tu tadi.”          Udah aku ninga iya becherita, aku pan ngambi gambar kin kia. Lebih sepuluh igi batu betegaring sebelah tikai di ruai langkau malai tanah nya. Aku majaka ngambi gambar kin kia, ngichaka ulih nangkap gambar antu ti nikau sida nya.           “Ba langkau indai aku di atas nyin balat agi utai kena antu nya nikau indai aku din,” ku indu ti empau langkau malai tanah nya. Aku pan berumban niki ke langkau sebuah nya. Datai ba langkau nya aku lalu betemu enggau seiku indai tuai orang kira-kira beumur lebih 65 taun. Baru deka nanya iya pasal utai ti nyadi ba langkau iya nya aku, tang dulu agi iya madahka serabana diri dikeduan antu kenyau ari dua hari ti udah. Enggau sabak-sabak iya becherita.        “Sepemanjai umur idup empai aku kala dikeduan antu baka tu, anak. Hari tu ketiga hari aku dikeduan utai nyelai nya. Peda dek batu enggau buah pisang mengkal nya dikena iya nikau aku. Iya nikau aku maya aku enda ngadang. Maya aku berapi, manduk utai diempa iya nikau aku. Kena pala, kena tubuh mih tudah aku ditikau iya. Suah batu enggau pasir ti ditikau  iya nya tama pemakai ti benung dipanduk aku. Maya aku makai, suah mega iya nikau aku ngena batu enggau pasir. Suah aku enda nyadi makai, laban pemakai ti di dalam pinggai aku tama batu, tama pasir. Merinsa mih aku tu, anak. Lemai kemari maya aku chakuk-chakuk deka meri babi tupi aku makai, enda mukai-mukai pala aku dibalut uras bechampur pasir.”            Nyau tebantai amai pengasih aku meda indai tuai orang nya. Langkau iya naka pemesai, ruai ti bejantil enggau bilik besai nya kira-kira 20 kaki besegi. Bilik tinduk ti enda bepintu semak dapur kira-kira 10’ panjai x 5’ besai. Ba bilik tinduk nya peda aku nyau bekedara tilam enggau panggal. Dua bilah duku ti agi dalam sarung betagaring ba tisi tilam. Ku iya, keresa iya nya dikusaika antu. Sigi amat peda aku gaya chara utai ti ngachir sebelah bilik nya. Enti ukai anak mit manchal, tauka orang mabuk nadai mensia deka ngachau utai baka nya. Baka ti udah dijamah orang engkasak mabuk.Enti semina ninga berita tusi orang aja, aku enda mih tentu pechaya. Tang nya segenada dipeda mata diri empu. Nya mega ukai mimpi.              Nyelai amat ga utai nya. Betambah  nyelai laban ngelama tu, aku selalu  ninga antu selalu ngachau mensia maya malam tauka nyerumba silau. Tang ‘antu tikau’ tu ngachau mansia siang-siang hari. Kami sebala datai dia kira-kira pukul 2.00 ngalih hari. Maya kami datai dia dua iku ari bala kami kena lengan ditikau antu ngena batu lemak. Seiku nembiak indu mistik ti enggau bala kami, madahka aku, “Aku meda jari iya deka nikau dek tadi, cikgu.” Nasit ga iya enda nyadi nikau aku. Sema kena tikau ngena batu lemak nya pan, enda bangat pedis.                      Udah kami sama meda sereta ninga indai tuai orang nya mantaika serabana iya, aku lalu mai bala kami begempuru lalu besembiang Rosari  ba langkau indai tuai orang nya. Sebengkah agi utai ti nyelai, maya kami besembiang nya, dua iku [sengaja enda disebut nama] ari bala kami dia, luput. Seiku luput enda lama aja, enda datai seminit. Engka enda nyadi luput, kini? Seiku agi, iya ke indu nya lama mimit datai ke lima belas minit. Lebuh dani badu luput iya madahka kami pasal bansa antu ti beduan indai tuai orang nya. Kenu ku sida, seduai luput ukai tegal kachau ‘antu tikau’ nya, tang bisi kebuah bukai. Seduai endang suah nyelai ulah baka nya enti seduai ditanya pasal antu tauka besebutka pasal antu. Ukai ga seduai takut ninga antu. Seduai ti luput nya mega ukai pedis.  Ke bendar seduai tu endang mensia misteri – enda tentu tau dicherita, enda tau dipansik peiga-iga, tegal ari bantah seduai empu. Aku enggai mih becherita panjai pasal seduai tu. Nya tanda, gambar ti diambi aku maya seduai luput enggau gambar bukai ti diambi aku maya nya, lesap enda temu tunga. Nyelai nih, tang amai nyadi.         Lemai nya, amat nadai ga ‘antu tikau’ nya ngachau indai tuai nya enggau sida menyanak ti langkau nyemuah-nyemuah dia. Tang dua tiga hari udah nya antu nya datai baru ngachau sida menyanak dia. Kenu ku, sida ke tuai ‘antu tikau’ nya digaga orang ari pentik awakka nyadi antu lalu ngachau indai tuai orang nya enggau sida menyanak ti diau mendam ba tanah nya. Kebuah pia, ambika sida nya takut lalu ninggalka tanah nya. Naka ke diatu empai ga orang ti ngaga pentik lalu muru sida menyanak nya mujur empu tanah nya, taja iya semampai nguji bejalaika pengawa sitan iya nya.    (Dibali ari bup Pengabang ari Panggau Libau, 2012) Nya mih, munyi sekeda ari kuasa mistik Antu enggau  kuasa mistik Petara (God Almighty, Tuhan). Utai tu nyelai tang amai nyadi ba pengidup mensia. Pechya tauka enda kita pemacha nya bepanggau ba pikir diri empu.    
See author's posts
